www.sanjamknjige.hr

- **Priopćenje za novinare** -

14.11.2017.

**23. SA(N)JAM KNJIGE U ISTRI: PROGRAM**

Ovogodišnji, **23. Sa(n)jam knjige u Istri**, održat će se u Domu hrvatskih branitelja od 1. do 10. prosinca 2017. godine. Obiman i slojevit program odvijat će se uz glavnu temu pod nazivom ***Intime***, regionalni program ***Hercegovina čita*** i poseban program ***À propos****.* Na rasporedu je više od **70 sajamskih događanja**: predstavljanja knjiga, okruglih stolova, stručnih programa, izložbi i filmskih projekcija, te programa za djecu i mlade, s gotovo **200 sudionika**: književnika, nakladnika, antropologa, filozofa, prevoditelja, književnih kritičara, glumaca, glazbenika, slikara...

Slojevit program osmislio je i oblikovao Programski odbor Sajma u kojem su **Aljoša Pužar, Nataša Medved, Emir Imamović Pirke, Vladislav Bajac, Mauricio Ferlin, Slavica Ćurković i Magdalena Vodopija**.

**TEMA: INTIME**

O intimnim temama govorit će brojni autori koji će predstavljati svoje nove naslove, a među njima su **Igor Mandić** s knjigom *Predsmrtni dnevnik,* **Zdravko Zima** s *Dnevnikom jednog mitomana* i **Rade Šerbedžija** s knjigom *Poslije kiše.* Dolazi i **Dragan Velikić** s knjigom *Severni zid.* Pisac iz Makedonije **Luan Starova** predstavlja svoje djelo *Ervehe,* a ruska spisateljica **Olga Slavnikova** svoj roman *2017.* **Varužan Vosganjan** predstavit će svoj roman o obitelji, nesretnom putu i stradanju Armenaca *Knjiga šapata*, preveden na više od dvadeset jezika. Intimnu priču o borbi za život i ponovnom povratku u vrhunski sport nakon teške prometne nesreće dijeli stolnotenisačica **Sandra Paović** u knjizi **Željka Žutelije** *Sandra Paović – rođena da pobjeđuje.*

Prvi put u Hrvatskoj bit će predstavljena knjiga **Radivoja Cvetićanina** *Konstatinović: hronika* koja u široj regiji ima status izdavačkog pothvata godine. Govori o životu i radu Radomira Konstatinovića, autora kultne knjige *Filozofija palanke*.

Tijekom Sajma o intimnim temama raspravljat će se i na okruglim stolovima *Kraj intime* i *Javnost intime na društvenim mrežama*.

Sajam se prisjeća i prerano preminulog pulskog umjetnika **Predraga Spasojevića**, te će u kinu Valli prikazati njegov biografski film pod nazivom *Mapa puna snova* u režiji Danila Lole Ilića. Nakon projekcije filma slijedi otvorenje izložbe Spasojevićevih erotskih crteža i grafika pod nazivom *Intime građanina P.S.*  u Galeriji C8.

**REGIONALNI PROGRAM: HERCEGOVINA ČITA**

Program ***Hercegovina čita*** posvećen je suvremenoj hercegovačkoj kulturno-književnoj sceni, a posebna će se pozornost pokloniti hercegovačkim piscima. Program je osmišljen na inicijativu kulturne manifestacije *West Herzegowina Fest* iz Širokog Brijega, a jedan od ciljeva mu je i borba protiv stereotipa koji prikazuju Hercegovinu na regiju „gange i bijelih čarapa“. Selektor ovog programa je novinar i pisac **Emir Imamović Pirke**.

Među hercegovačkim autorima na pulskom će Sajmu biti pjesnici **Almin Kaplan** sa svojom *Mostarskom zbirkom,* **Marko Tomaš** i njegova *Regata papirnatih brodova*,te **Elvedin Nezirović** sa zapaženim romanom *Boja zemlje.*

O *Hercegovini djetinjstva* govorit će umjetnici hercegovačkog porijekla, „mali filmski set“ na Sajmu **Bobo Jelčić, Goran Bogdan** i **Sergej Trifunović,** te pisac **Elvedin Nezirović**.

Program *Hodoljublje Zuke Džumhura* posvećen je bosanskohercegovačkom putopiscu koji je na sarajevskoj televiziji radio kao pisac scenarija i voditelj putopisnog serijala *Hodoljublje.* O temi *Što je meni Hercegovina i gdje?* govorit će **Ivica Đikić, episkop Grigorije** i **Vlaho Bogišić**.

Jedan od vrhunaca programa *Hercegovina čita* bit će izložba umjetnika svjetskog glasa, akademskog slikara i grafičara **Safeta Zeca**, koji u svojim djelima na osobit način oslikava krajolike Počitelja i Hercegovine.

Mostarska skupina ***Zoster***, koja svojim imenom, ali i djelovanjem, ukazuje na „pad imuniteta u društvu“, nastupit će u Rock caffeu u glazbenom dijelu programa Sajma pod nazivom *Hercegovina čita: WHF predstavlja.*

**POSEBAN PROGRAM: *À PROPOS***

U programu pod nazivom ***À propos*** Sajam će se baviti francuskom i frankofonom književnošću, s osobitim naglaskom na postkolonijalistički diskurs u temi *Francuska viđena očima Afrike* i autore koji dolaze upravo s tog kontinenta. Selektorica programa je prevoditeljica **Nataša Medved**.

**Sylvain Prudhomme,** mladi francuski pisac koji se bavi suvremenim afričkim temama, predstavit će svoj višestruko nagrađivani roman *Veliki.* **Gauz**,pisac i novinar koji živi između Obale Bjelokosti i Francuske, predstavlja knjigu *Čovjek – stup*. Mladi francuski autor **Adrien Bosc** promovira svoj ambiciozni prvi roman *Konstelacija,* nagrađen Velikom nagradom Francuske akademije. U programu *Novi ženski glasovi* predstavljamo **Kaouther Adimi**, podrijetlom iz Alžira, te **Maryam Madjidi,** podrijetlom iz Irana, za koje se nadamo da će biti prevedene na hrvatski nakon ovog Sajma.

**PULEŽANI I ISTRANI NA SAJMU**

Sajam već tradicionalno veliku pozornost posvećuje zavičajnim programima, pa su tu *Puna je Pula* i *Istra ispod kore.* Svoju knjigu *Kad je stao svijet* u programu *Puna je Pula* predstavit će pulska dramaturginja sa zagrebačkom adresom **Dora Delbianco**. **Igor Zirojević** i **Paola Orlić** nastavljaju svoj serijal *Pula – grad interval*, ovog puta u suradnji s **Milanom Rakovcem**: monografija *Čuvari,* koja će premijeru imati upravo na pulskom Sajmu, tekstom i fotografijom progovara o talijanskoj arhitekturi u Puli. Tu je i svestrani umjetnik **Drago Orlić** sa svojom knjigom *More tone ili starinske pjesme.* Prevoditelj **Milan Soklić** predstavit će svoj roman *Izlet na Kras*. **Maroje Mihovilović** u knjizi *Mi djeca Solferina* piše o svojoj istarskoj, ali i internacionalnoj obitelji, a **Milorad Stojević** u knjizi ogleda *Istria mobilissima* govori o istarskim književnicima. Bit će predstavljena i knjiga *Moji razgovori s medijima,* zbirka intervjua nekadašnje ravnateljice Arheološkog muzeja Istre **Vesne Girardi Jurkić**.

**NA SAJMU SU JOŠ...**

Mladi slovenski autor **Dino Bauk** predstavlja knjigu *Kraj. Iznova*, a na Sajam dolazi i **Christoph Ransmayr** s knjigom *Cox ili protok vremena,* filozof **Žarko Paić** s knjigom *Doba oligarhije*, te **Andrej Nikolaidis** s knjigom *Mađarska rečenica* za koju je dobio nagradu Meša Selimović. Bit će tu sa svojim knjigama i **Jurica Pavičić** (*Crvena voda*), **Ivica Prtenjača** (*Tiho rušenje*), **Marina Vujčić** (*Pitanje anatomije*)…Sajam će se u svojim *hommage* programima prisjetiti svojih velikih prijatelja i suradnika koji su preminuli tijekom ove godine, **Dušana Karpatskog** i **Voje Radoičića**.

Knjižničari su i ove godine na pulskom Sajmu. Predvodi ih poznata knjižničarka **Jasna Kovačević koja će** predstaviti svoju knjigu *Narodna knjižnica – Središte kulturnog i društvenog života*, a u sklopu programa *Sa(n)jam knjige u knjižnici* održat će se okrugli stol Skup manjinskih knjižnica.

**PROGRAMI ZA DJECU I MLADE: *LIBRIĆ NA SAJMU, POP LEKTIRA* I *HOP LEKTIRA***

Dječji program Librić na Sajmu u svojem će programskom, ali i prodajnom dijelu, pratiti atmosferu „velikog Sajma“. Program *Pop lektira,* koji će ove godine doživjeti svoje treće izdanje namijenjen je učenicima srednjih školai *Hop lektira*, novi program osmišljen za učenike sedmih i osmih razreda osnovne škole, održavat će se u prijepodnevnim terminima. Selektorica *Librića na Sajmu, Pop lektire* i *Hop lektire* je **Slavica Ćurković**.

**MINISTRICA ZNANOSTI I OBRAZOVANJA SUDJELUJE NA OKRUGLOM STOLU O ZNANSTVENOJ I STRUČNOJ KNJIZI**

23. Sa(n)jam knjige u Istri posebno mjesto u prodajnom, ali i u programskom dijelu, dao je znanstvenoj i stručnoj literaturi. Vrhunac ovog programa bit će okrugli stol pod nazivom *Položaj i budućnost znanstveno-stručnog nakladništva***. Sudjelovat će ministrica znanosti i obrazovanja Blaženka Divjak**, **što je prvi put da jedan ministar sudjeluje u programu Sajma.**  O znanstvenoj i stručnoj knjizi, ovom važnom, no nepravedno marginaliziranom segmentu nakladništva, na okruglom će stolu, uz ministricu, raspravljati i predstavnici izdavača znanstvene i stručne literature. Valja napomenuti da je obimnoj ponudi domaće znanstvene i stručne knjige na Sajmu pridonijela **suradnja s Grupacijom nakladnika znanstvene i stručne literatur**e.

Sa znanstvenom knjigom povezan je i ovogodišnji *Doručak s autorom*, na kojem će s Aljošom Pužarom, među ostalima, razgovarati i veliki hrvatski jezikoslovac Stjepan Damjanović te prevoditeljica Iva Grgić Maroević.

**VIZUALNI IDENTITET**

Za cjelokupni vizualni identitet Sajma već je tradicionalno zadužen dizajner **Mauricio Ferlin**.

**PRODAJNI DIO SAJMA**

Ove će godine **više od 250 hrvatskih i inozemnih izdavača** ponuditi svoje naslove na Sajmu, što je najveća brojka u proteklih deset godina. Nakladnici najavljuju i velike **popuste od 20 do 70 posto** i dodatne, svakodnevne akcije iznenađenja za kupce. Valja podsjetiti da prodajni i programski dio Sajma svake godine obiđe **više od 60.000 posjetitelja**.

**ORGANIZATORI:** Udruga Sa(n)jam knjige u Istri i Castropola d.o.o.

**POKROVITELJI:** Ministarstvo kulture RH, Istarska županija, Grad Pula, Ministarstvo gospodarstva, poduzetništva i obrta RH